FTE โชว์ไตรมาส 1 โกยงานเข้าพอร์ต 100 ล. หนุนแบ็กล็อกพุ่ง หนุนรายได้ปี 64 โตทะลุ 1 พันลบ.
FTE โชว์ไตรมาส 1 โกยงานเข้าพอร์ต 100 ล. หนุนแบ็กล็อกพุ่ง หนุนรายได้ปี 64 โตทะลุ 1 พันลบ.
18 มี.ค. 2564

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE ผู้นำธุรกิจนำเข้าและจำหน่าย บริการออกแบบ รับเหมาติดตั้ง ซ่อมแซม ตรวจสอบอุปกรณ์-ระบบดับเพลิงครบวงจร เปิดเผยว่า ช่วงไตรมาสแรกปี 2564 บริษัทชนะการประมูลงานออกแบบติดตั้งระบบดับเพลิงมูลค่ารวมกว่า 100 ล้านบาท อาทิ โรงงานน้ำตาลมิตรผลขอนแก่น, SCG Rayong, EA Battery, Amita E-Bus ส่งผลให้ปัจจุบันมีงานในมือ (Backlog) ประมาณ 450 ล้านบาท แบ่งเป็นงานออกแบบติดตั้งระบบดับเพลิง 350 ล้านบาท และงานจัดจำหน่าย 100 ล้านบาท
นอกจากนี้ บริษัทสามารถเพิ่มสัดส่วนรายได้งานโครงการโรงงานภาคเอกชนได้ตามแผน ซึ่งเป็นการกระจายความเสี่ยงไม่พึ่งพารายได้จากแหล่งเดิม ขณะที่ทิศทางการดำเนินงานช่วงไตรมาส 2/2564 บริษัทยังคงเตรียมเสนองานอย่างต่อเนื่องทั้งภาครัฐและเอกชน โดยอยู่ระหว่างการยื่นประมูลการออกแบบติดตั้งระบบดับเพลิงโครงการต่างๆ และคาดว่าจะมีโอกาสได้รับงานมูลค่ารวมประมาณ 60 ล้านบาท  พร้อมทั้งบริษัทตั้งเป้าหมายการเติบโตปี 2564 รายได้รวมประมาณ 1,084 ล้านบาท รักษาอัตรากำไรสุทธิไม่ต่ำกว่า 10% ขณะที่สัดส่วนรายได้แบ่งเป็นงานเอกชน 75%  และภาครัฐ 25%
อนึ่ง ที่ประชุมคณะกรรมการบริษัทมีมติอนุมัติให้นำเสนอที่ประชุมสามัญผู้ถือหุ้นประจำปี 2564 จ่ายเงินปันผลเพิ่มเติมให้แก่ผู้ถือหุ้นอีก 0.04 บาทต่อหุ้น คิดเป็นจำนวนเงิน 24 ล้านบาท จากที่ได้มีการจ่ายเงินปันผลระหว่างกาลไปแล้วในอัตรา 0.02 บาท/หุ้น หรือจำนวน  12 ล้านบาท รวมเป็นการจ่ายเงินปันผลประจำปี 2563 ให้แก่ผู้ถือหุ้นจำนวน 36 ล้านบาท หรือคิดเป็นอัตราจ่ายปันผล 71.48% ของกำไรสุทธิของบริษัทหลังหักสำรองตามกฎหมาย โดยจะทำการกำหนดวันกำหนดรายชื่อผู้ถือหุ้นที่มีสิทธิรับเงินปันผล (Record Date)  ในวันที่ 19 เม.ย. 2564  และกำหนดจ่ายปันผลในวันที่ 30 เม.ย. 2564 (ขออนุมัติจากประชุมผู้ถือหุ้นวันที่ 5 เม.ย. 2564)